作者:高適
標題:答侯少府
內容:常日好讀書，晚年學垂綸。漆園多喬木，睢水清粼粼。詔書下柴門，天命敢逡巡。赫赫三伏時，十日到鹹秦。褐衣不得見，黃綬翻在身。吏道頓羈束，生涯難重陳。北使經大寒，關山饒苦辛。邊兵若芻狗，戰骨成埃塵。行矣勿複言，歸歟傷我神。如何燕趙陲，忽遇平生親。開館納徵騎，彈弦娛遠賓。飄颻天地間，一別方茲晨。東道有佳作，南朝無此人。性靈出永珍，風骨超常倫。吾黨謝王粲，群賢推郤詵。明時取秀才，落日過蒲津。節苦名已富，祿微家轉貧。相逢愧薄遊，撫己荷陶鈞。心事正堪盡，離居寧太頻。兩河歸路遙，二月芳草新。柳接滹沱暗，鶯連渤海春。誰謂行路難，猥當希代珍。提握每終日，相思猶比鄰。江海有扁舟，丘園有角巾。君意定何適，我懷知所遵。浮沉各異宜，老大貴全真。莫作雲霄計，遑遑隨縉紳。